A4-0099/99

Päätöslauselma komission kertomuksesta neuvostolle, Euroopan parlamentille, talous- ja sosiaalikomitealle ja alueiden komitealle: Sosiaalinen suojelu Euroopassa vuonna 1997 - tiivistelmä (KOM(98)0243 - C4-0375/98)

Euroopan parlamentti, joka

- ottaa huomioon komission kertomuksen KOM(98)0243 - C4-0375/98,

- ottaa huomioon EY:n perustamissopimuksen 2, 3, 117 ja 118 artiklan (tuleva 2, 3, 136 ja 137 artikla),

- ottaa huomioon Euroopan yhteisön jäsenvaltioiden (Yhdistynyttä kuningaskuntaa lukuun ottamatta) tekemän sopimuksen sosiaalipolitiikasta ja erityisesti sen 1 ja 2 artiklan sekä Ison-Britannian ja Pohjois-Irlannin Yhdistyneen kuningaskunnan Amsterdamin hallitusten välisen konferenssin yhteydessä antaman ilmoituksen liittymisestä tähän sopimukseen,

- ottaa huomioon Amsterdamin sopimuksen ja erityisesti EY:n perustamissopimuksen tulevan 13 artiklan ja 118 artiklan (tuleva 137 artikla),

- ottaa huomioon yhteisön peruskirjan työntekijöiden sosiaalisista perusoikeuksista,

- ottaa huomioon riittäviä resursseja ja etuuksia koskevista yhteisistä perusteista sosiaalisen suojelun järjestelmissä 24. kesäkuuta 1992 annetun neuvoston suosituksen 92/441/ETY ((EYVL L 245, 26.8.1992, s. 46.)) sekä sosiaaliturvaan liittyvien tavoitteiden ja politiikkojen lähentämisestä 27. heinäkuuta 1992 annetun neuvoston suosituksen 92/442/ETY ((EYVL L 245, 26.8.1992, s. 49.)) ja komission kertomuksen ensin mainitun neuvoston suosituksen täytäntöönpanosta (KOM(98)0774),

- ottaa huomioon neuvoston 30. kesäkuuta 1993 työelämästä poistumista koskevista joustavista järjestelyistä antaman päätöslauselman ((EYVL C 188, 10.7.1993, s. 1.)),

- ottaa huomioon komission vihreän kirjan lisäeläkkeistä yhtenäismarkkinoilla (KOM(97)0283 - C4-0392/97),

- ottaa huomioon 19. helmikuuta 1997 antamansa päätöslauselmat komission tiedonannosta «sosiaalisen suojelun tulevaisuus: taustaa eurooppalaiselle keskustelulle» ja komission kertomuksesta «sosiaaliturva Euroopassa 1995" ((EYVL C 85, 17.3.1997, s. 63.)) sekä 6. marraskuuta 1997 antamansa päätöslauselman komission tiedonannosta sosiaalisen suojelun nykyaikaistamisesta ja kohentamisesta Euroopan unionissa ((EYVL C 358, 24.11.1997, s. 51.)),

- ottaa huomioon 12. maaliskuuta 1998 antamansa päätöslauselman asiakirjasta «Väestöraportti 1997" ((EYVL C 104, 6.4.1998, s. 222.)),

- ottaa huomioon 30. huhtikuuta 1998 antamansa päätöslauselman ehdotuksesta neuvoston direktiiviksi Euroopan unionin alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta ((EYVL C 152, 18.5.1998, s. 65.)),

- ottaa huomioon Euroopan parlamentille osoitetut vetoomukset, jotka koskevat vapaata liikkuvuutta ja sosiaalietuuksia Euroopan unionissa,

- ottaa huomioon työllisyys- ja sosiaaliasiain valiokunnan mietinnön ja naisten oikeuksien valiokunnan lausunnon (A4-0099/99),

A. katsoo, että solidaarisen sosiaaliturvan eurooppalainen malli on yhteiskuntarauhan säilymisen kannalta ratkaiseva tekijä ja kestävän taloudellisen kehityksen tärkeä edellytys ja että sitä on pidettävä positiivisena kilpailutekijänä,

B. katsoo, että tämänhetkinen demografinen kehitys edellyttää sosiaaliturvajärjestelmien mukauttamista, jonka yhteydessä ei kuitenkaan pidä rajoittaa niiden taustalla olevia perusperiaatteita ja erityisesti sosiaalisen solidaarisuuden periaatetta,

C. katsoo, että jos jäsenvaltiot rohkaisevat kansalaisiaan tekemään omaa lisäeläkettään koskevia järjestelyjä sosiaalisten riskien poistamiseksi, näitä järjestelyjä on tehtävä vapaaehtoiselta pohjalta eivätkä ne saa johtaa sosiaaliturvan eri asteisiin tai solidaarisuuden periaatteen rajoittamiseen; katsoo, että erityisesti markkinamekanismien vahvistaminen terveys- ja sairaalapalvelujen alalla ei saa johtaa kaksitasoiseen terveyspalvelujärjestelmään,

D. katsoo, että työssäkäyvien (erityisesti naiset ja ikääntyneet työntekijät) määrän lisääminen on olennainen tekijä, jolla tulevaisuudessa varmistetaan sosiaaliturvajärjestelmien rahoitus, ja että hoitolaitosten rakentaminen sekä työn organisoinnin nykyaikaistaminen voivat merkittävästi vaikuttaa tämän tavoitteen saavuttamiseen,

E. katsoo, että kohtuullinen sosiaaliturvan taso on taattava epätyypillisten työsuhteiden yhteydessä,

F. katsoo, että sisämarkkinoiden sekä talous- ja rahaliiton toteutuminen, Euroopan unionin odotettavissa oleva laajentuminen sekä eurooppalainen työllisyysstrategia edellyttävät, että jäsenvaltiot tekevät tulevaisuudessa tiiviimpää yhteistyötä sosiaaliturvan alalla,

G. katsoo, että etuuksien henkilökohtaistaminen vahvistaisi yksilöiden riippumattomuutta ja itsenäisyyttä,

H. katsoo, että suuntautuminen kohti työllisyyttä suosivia sosiaaliturvajärjestelmiä ei voi kätkeä sitä, että kaikkia väestöryhmiä ei voida ottaa mukaan aktiivisilla työmarkkinatoimenpiteillä, ja että siten sekä väliaikaisesti työttömiä että työmarkkinoilta pysyvästi syrjäytyneitä henkilöitä varten on säilytettävä tai luotava korkean tason sosiaaliset turvaverkot,

I. ottaa huomioon, että edellä mainitussa komission kertomuksessa suosituksen 92/441/ETY täytäntöönpanosta korostetaan tarvetta optimoida eniten tukea tarvitseville väestöryhmille tarkoitettua sosiaaliturvaa tuensaajien työnsaannin parantamiseksi sekä heidän sosiaalisen ja taloudellisen integroimisensa edistämiseksi;

Yleistä

1. Ottaa huomioon komission kertomuksen sosiaalisesta suojelusta Euroopassa 1997 ja samassa yhteydessä esitetyn tiedonannon ja pitää tervetulleena komission aikomusta jatkaa poliittista keskustelua vuonna 1999 esitettävällä strategisella tiedonannolla, johon sisältyisi konkreettisia lainsäädäntöehdotuksia ja jossa otettaisiin huomioon myös jäsenyyttä hakeneiden Keski- ja Itä-Euroopan maiden sosiaaliturvajärjestelmien tilanne;

Sosiaalinen lähentyminen

2. Kehottaa komissiota hyödyntämään sen sosiaalipoliittisessa toimintaohjelmassaan 1998 - 2000 kaavailemaa arviointia, joka koskee edellä mainitun suosituksen 92/442/ETY täytäntöönpanon hyödyntämistä siten, että siihen, että käynnistetään prosessi, jossa sosiaaliturvaan liittyvät tavoitteet ja politiikat yhteensovitetaan vapaaehtoisesti eurooppalaisen työllisyysstrategian mallin mukaisesti;

3. Kehottaa komissiota esittämään tämän prosessin valmistelua varten sosiaaliturvaa koskevan toimintasuunnitelman, jonka puitteissa

- analysoidaan jäsenvaltioiden erilaisten sosiaaliturvajärjestelmien vaikutusta sisämarkkinoiden kilpailukykyyn ja kansalaisten sosiaalisiin elinoloihin,

- esitetään tuottavuuden kasvun ja sosiaaliturvajärjestelmien kehittämisen välinen yhteys,

- lasketaan kansantaloudelliset tappiot, jotka aiheutuvat sosiaaliturvamaksujen suorittamatta jättämisestä,

- eritellään vero- ja sosiaaliturvajärjestelmien epäjohdonmukaisuudet,

- määritellään sosiaaliturvan alalla sovellettavan esikuva-analyysin kriteerit,

- esitetään menettelytapasäännöt, joilla vältetään sosiaalisten järjestelmien haitallinen kilpailu ja joilla varmistetaan jäsenvaltioiden tiiviimpi yhteistyö tällä alalla,

- esitetään EY:n perustamissopimuksen 118 artiklan (tuleva 137 artikla) 3 kohdan perusteella vähimmäisnormeja tiettyjä sosiaaliturvan osa-alueita varten,

- esitetään suuntaviivat ihmisarvoisen toimeentulorajan määrittämiseksi jäsenvaltioissa yhtenäisen menetelmän ja köyhyysrajan määritelmän perusteella;

Sosiaaliturva ja työllisyys

4. Kehottaa komissiota esittämään direktiiviehdotuksen, jolla määritellään sopimusehtoihin sisällytettävät sosiaaliturvan vähimmäisnormit kaikille epätyypillisille työn muodoille;

5. Kehottaa komissiota käynnistämään työmarkkinaosapuolten kuulemisen, jossa käsitellään joustavaa eläkkeelle siirtymistä ja jonka tarkoituksena on päästä puitesopimukseen tai asianmukaisella työmarkkinaosapuolten tasolla tehtävään yleiseen työehtosopimukseen;

6. Kehottaa neuvostoa sisällyttämään työllisyyspolitiikan suuntaviivoihin konkreettisia tavoitteita, jotka koskevat lapsille ja hoitoa tarvitseville omaisille tarkoitettujen hoitopaikkojen lisäämistä; kehottaa komissiota mahdollisuuksien mukaan määrittelemään sitovat yhteisön laajuiset vähimmäisstandardit tätä alaa varten;

Eläkejärjestelmät, joihin sisältyy miesten ja naisten yhdenvertaista kohtelua koskevat näkökohdat

7. Kehottaa komissiota ja jäsenvaltioita toimivaltuuksiensa puitteissa sovittamaan yhteen keskipitkällä aikavälillä sosiaali- ja eläketurvajärjestelmät ja poistamaan epäjohdonmukaisuudet työ- ja sosiaaliturvalainsäädäntöjen väliltä; kehottaa tässä yhteydessä erityisesti jäsenvaltioita parantamaan toimiaan sosiaali- ja eläketurvajärjestelmien vastavuoroiseksi tunnustamiseksi soveltamalla voimassa olevaa lainsäädäntöä;

8. Kehottaa komissiota kiirehtimään sellaisten käyttäytymissääntöjen hyväksymistä, jotka koskevat eläkemaksujen verokohtelua, eläkejärjestelmiä ja eläkerahastojen voittojen verottamista, ja esittämään näiden pohjalta ehdotuksen yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta 29 päivänä kesäkuuta 1998 annetun direktiivin 98/49/EY ((EYVL L 209, 25.7.1998, s. 46.)) muuttamisesta tavalla, jolla säännellään lisäeläkejärjestelmiin perustuvien oikeuksien siirtämistä;

9. Kehottaa komissiota tutkimaan, miten etuuksien henkilökohtaistaminen voidaan toteuttaa yksittäisissä sosiaaliturvajärjestelmissä ilman, että tämä vaikuttaa haitallisesti henkilöihin, jotka perhesyistä keskeyttävät ammattinsa harjoittamisen tai eivät harjoita sitä;

Sosiaalinen syrjäytyminen

10. Kehottaa komissiota esittämään EY:n perustamissopimuksen tulevan 13 artiklan ja nykisen 118 artiklan (tuleva 137 artikla) perustuvia lainsäädäntöehdotuksia syrjinnän ja sosiaalisen syrjäytymisen torjumiseksi edellä mainittua neuvoston suositusta 92/441/ETY koskevan kertomuksensa tulosten mukaisesti ja kehottaa komissiota esittämään kiireellisesti yhtenäisen suunnitelman, jonka tavoitteena on vähentää rajusti köyhyysrajan alapuolella elävien ihmisten lukumäärää Euroopan unionissa;

11. Kehottaa puhemiestään välittämään tämän päätöslauselman neuvostolle, komissiolle, talous- ja sosiaalikomitealle sekä alueiden komitealle.